b"\n_START_ARTICLE_\nIguana verda\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nLa iguana verda viu des de M\xc3\xa8xic fins al nord de l'Argentina, sud de Brasil i de Paraguai, aix\xc3\xad com a les Illes del Carib i a Florida (on s\xc3\xb3n salvatges).\n_START_SECTION_\nCaracter\xc3\xadstiques\n_START_PARAGRAPH_\nSolen tenir una llarg\xc3\xa0ria d'uns 2 m de cap a cua i poden arribar a pesar fins a 10 kg. Recents descobriments han mostrat que les iguanes, aix\xc3\xad com altres esp\xc3\xa8cies que es tenen com a mascotes, s\xc3\xb3n, en realitat, verinoses. No obstant aix\xc3\xb2, no en produeixen en quantitats suficients per a ser nociu per als humans. Algunes iguanes verdes tenen petites banyes al musell entre els ulls i els orificis nasals. Els naturalistes van arribar a separar en diferent subesp\xc3\xa8cies a les iguanes amb banyes de les que no en tenen per\xc3\xb2, avui en dia, aquesta classificaci\xc3\xb3 es considera inexacta.\n_START_SECTION_\nSexatge\n_START_PARAGRAPH_\n\xc3\x89s possible determinar el sexe d'una iguana verda examinant la part ventral de les potes del darrere. Els mascles desenvolupen molts porus femorals en aquesta \xc3\xa0rea que segreguen ess\xc3\xa8ncies (les femelles tamb\xc3\xa9 en tenen per\xc3\xb2 s\xc3\xb3n d'una mida molt inferior a la dels mascles), i freq\xc3\xbcentment estan coberts d'una subst\xc3\xa0ncia cerosa. A m\xc3\xa9s, les escates espinals que corren al llarg de la seva esquena s\xc3\xb3n notablement m\xc3\xa9s llargues i amples que les de les femelles. Els exemplars molt joves s\xc3\xb3n quasi impossible de sexar.\n_START_SECTION_\nComportament\n_START_PARAGRAPH_\nLes iguanes verdes s\xc3\xb3n di\xc3\xbcrnes i estrictament herb\xc3\xadvores, alimentant-se de fulles, flors, fruites i brots (ocasionalment poden consumir insectes i altres petits animals, especialment quan s\xc3\xb3n joves, per\xc3\xb2 es creu que a\xc3\xa7\xc3\xb2 nom\xc3\xa9s passa en condicions d'estr\xc3\xa8s o de dificultat per aconseguir aliment). Se les troba vivint als arbres prop de l'aigua, a la que es llencen si se senten amena\xc3\xa7ades. S\xc3\xb3n \xc3\xa0gils escaladores, veloces corredores malgrat la seva aparen\xc3\xa7a maldestra i poden caure des de 12 metres sense ferir-se mortalment (empren les ungles de les potes posteriors per a enganxar-se a fulles, branques, o qualsevol altra cosa i amortir aix\xc3\xad la caiguda). Donada la seva popularitat com a mascotes i com a menjar als pa\xc3\xafsos d'Am\xc3\xa8rica Llatina, la iguana verda est\xc3\xa0 inclosa a l'Ap\xc3\xa8ndix II del CITES, el que ve a significar que \xc3\xa9s considerada com esp\xc3\xa8cie amena\xc3\xa7ada._NEWLINE_Quan un depredador les amena\xc3\xa7a, les iguanes verdes intenten fugir, i si estan prop de l'aigua, es llencen i s'allunyen nedant. Si s\xc3\xb3n arraconades per l'oponent, despleguen la papada de baix del coll, tensen i unflen el cos i balancegen el cap cap a l'agressor. Tamb\xc3\xa9 empren el balancejos de cap i el desplegament de la papada en diverses formes d'interacci\xc3\xb3 social, com per exemple, per a saludar altres iguanes o per a festejar una possible parella sexual. El tipus, la freq\xc3\xbc\xc3\xa8ncia, i la quantitat de balancejos del cap t\xc3\xa9 significats espec\xc3\xadfics. Les interaccions socials entre les iguanes sovint inclouen disputes per aconseguir els llocs idonis on escalfar-se al sol. Les iguanes necessiten rebre la llum del Sol per a mantenir-se sanes, ja que els rajos del Sol les proporcionen calor i llum ultraviolada UVA i UVB."